NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## IV. volebné obdobie

Číslo: 1790/2009

**1245a**

# Spoločná správa

**výborov Národnej rady Slovenskej republiky o výsledku prerokovania vládneho návrhu zákona o celoživotnom vzdelávaní a o zmene a doplnení niektorých zákonov (tlač 1245) vo výboroch Národnej rady Slovenskej republiky v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelanie, mládež, vedu a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania návrhu zákona.

**I.**

Národná rada Slovenskej republiky uznesením z 22. októbra 2009 č. 1680 sa uzniesla prerokovať **vládny návrh zákona o celoživotnom vzdelávaní a o zmene a doplnení niektorých zákonov (tlač 1245)** v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie, rozpočet a menu a

Výboru Národnej rady Slovenskej republiky pre vzdelanie, mládež, vedu a šport

Ako gestorský výbor určila Výbor Národnej rady Slovenskej republiky pre vzdelanie, mládež, vedu a šport.

Výbory prerokovali návrh zákona v lehote určenej uznesením Národnej rady Slovenskej republiky. Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

K vládnemu návrhu zákona o celoživotnom vzdelávaní a o zmene a doplnení niektorých zákonov (tlač 1245)zaujali výbory Národnej rady Slovenskej republiky tieto stanoviská:

**Výbor Národnej rady Slovenskej republiky pre financie, rozpočet a menu** prerokoval návrh 26. novembra 2009 a neschválil predložený návrh uznesenia v súlade s § 52 ods. 4 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, nakoľko za predložený návrh nehlasovala nadpolovičná väčšina prítomných poslancov.

**Ústavnoprávny výbor** **Národnej rady Slovenskej republiky** uznesením č. 769 z 19. novembra 2009 a

**Výbor Národnej rady Slovenskej republiky pre vzdelanie, mládež, vedu a šport** uznesením č. 187 z 19. novembra 2009

**odporúčali** Národnej rade Slovenskej republiky vládny návrh zákona **schváliť s doplňujúcimi a pozmeňujúcimi návrhmi**, ktoré sú uvedené v IV. časti tejto spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce a doplňujúce návrhy:

1. V Čl. I v § 1 ods. 2 v prvej vete sa slová „a na vzdelávanie uskutočňované podľa osobitných predpisov3) a 4)“ nahrádzajú slovami „,na vzdelávanie uskutočňované podľa osobitného predpisu3) a na vzdelávanie uskutočňované na vysokých školách4)“.

Ide o legislatívno-technickú úpravu.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I v § 3 písm. a) za bodkočiarkou a v celom texte návrhu zákona sa slová „vzdelávací program ďalšieho vzdelávania“ nahrádzajú slovami „vzdelávací program“.

Ide o legislatívno-technickú úpravu.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I v § 3 písm. k) sa na konci pripájajú slová „(ďalej len „osvedčenie)“.

Ide o legislatívno-technickú úpravu.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I v § 4 ods. 1 písm. b) sa slová „pre ktoré získal kvalifikáciu prostredníctvom školského vzdelávania“ nahrádzajú slovami „pre ktoré fyzická osoba získala kvalifikáciu prostredníctvom školského vzdelávania“.

Ide o spresnenie predmetného ustanovenia.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I v § 7 ods. 1 sa vypúšťajú slová „ďalšieho vzdelávania (ďalej len „akreditovaný vzdelávací program“)“.

Ide o legislatívno-technickú úpravu.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I v § 12 ods. 5 sa slová „podľa odseku 5“ nahrádzajú slovami „podľa odseku 4“.

Ide o legislatívno-technickú úpravu.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I v § 14 ods. 9 sa slová „o absolvovaní akreditovaného vzdelávacieho programu (ďalej len „osvedčenie“)“ vypúšťajú.

Ide o legislatívno-technickú úpravu.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I v § 15 ods. 1, ods. 4 písm. a) a ods. 7 sa slová „podľa § 12 ods. 7“ nahrádzajú slovami „podľa § 12 ods. 6“.

Ide o legislatívno-technickú úpravu.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I v § 15 ods. 5 sa za slová „do 30 dní“ vkladajú slová „odo dňa doručenia vyzvania žiadateľovi“.

Navrhované ustanovenie spresňuje dokedy musí žiadateľ doplniť chýbajúce údaje ministerstvu.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I v § 17 ods. 2 sa na konci pripája text: „a spĺňa podmienky uvedené v odseku 5“.

Predmetné ustanovenie spresňuje, že žiadateľ o vykonanie skúšky môže byť len fyzická osoba, ktorá má ukončenú povinnú školskú dochádzku, v deň skúšky dosiahla 18 rokov a spĺňa ďalšie podmienky uvedené v odseku 5.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I v § 18 ods. 7 písm. e) a v celom texte návrhu zákona sa slová „osvedčenie o čiastočnej kvalifikácii alebo úplnej kvalifikácii“ nahrádzajú slovami „osvedčenie o čiastočnej kvalifikácii alebo osvedčenie o úplnej kvalifikácii“ v príslušnom gramatickom tvare.

Ide o jazykovú úpravu.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I v § 18 ods. 11 sa za slová „požiadať do 15 dní“ vkladajú slová „odo dňa doručenia písomného oznámenia o výsledku skúšky“.

Navrhované ustanovenie spresňuje možnosť podania opravnej skúšky.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I v nadpise § 19 sa za písmeno „a“ vkladajú slová „osvedčenie o“.

Ide o legislatívno-technické úpravy.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I v § 22 ods. 3 písm. d) sa vypúšťajú slová „vykonávať skúšku na overenie odbornej spôsobilosti“.

Ide o spresnenie predmetného ustanovenia.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I v § 24 ods. 1 sa vypúšťa písmeno c).

Z dôvodu nadbytočnosti sa vypúšťa písmeno c) z § 24 ods. 1.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I v § 26 ods. 1 sa vypúšťajú slová „na vykonávanie skúšky“.

Ide o spresnenie predmetného ustanovenia.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I v § 27 ods. 1 sa vypúšťa písmeno g).

Vypúšťa sa z dôvodu nadbytočnosti, pretože uvedená problematika sa nachádza v § 24 ods. 4.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V Čl. I § 28 odsek 2 znie:

„(2) Konanie o akreditácii, ktoré sa neskončilo do nadobudnutia účinnosti tohto zákona, sa dokončí podľa doterajších predpisov.“.

V navrhovanej dikcii sa ustanovuje, že konanie o akreditácii, ktoré sa začalo podľa zákona č. 386/1997 Z. z. o ďalšom vzdelávaní a o zmene a doplnení zákona č. 387/1996 Z. z .o zamestnanosti v znení neskorších predpisov sa podľa neho aj dokončí.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. V čl. II sa za tretí bod vkladá štvrtý bod, ktorý znie:

„4. V prílohe sadzobníka správnych poplatkov v XVI. časti Priemyselné práva položka 230 písmeno a) znie:

„a) Návrh na zrušenie ochrannej známky alebo návrh na vyhlásenie ochrannej známky za neplatnú 49, 50 eura“.“.

Prijatím nového zákona o ochranných známkach s účinnosťou od 1. januára 2010, ktorým sa zrušuje zákon č. 55/1997 Z. z. o ochranných známkach v znení neskorších predpisov, bude v súlade s európskou legislatívou právny inštitút výmazu ochrannej známky z registra ochranných známok nahradený právnymi inštitútmi návrh na zrušenie ochrannej známky a návrh na vyhlásenie ochrannej známky za neplatnú. Vzhľadom na uvedené je potrebné upraviť aj znenie položky 230 písmeno a) v prílohe sadzobníku správnych poplatkov avšak bez zmeny samotnej sadzby poplatku.

Ústavnoprávny výbor Národnej rady SR

**Gestorský výbor odporúča neschváliť**

1. Čl. III znie:

„Čl. III

Zákon č. 455/1991 Zb. o živnostenskom podnikaní (živnostenský zákon)v znení zákona č. 231/1992 Zb., zákona č. 600/1992 Zb., zákona Národnej rady Slovenskej republiky č. 132/1994 Z. z., zákona Národnej rady Slovenskej republiky č. 200/1995 Z. z., zákona Národnej rady Slovenskej republiky č. 216/1995 Z. z., zákona Národnej rady Slovenskej republiky č. 233/1995 Z. z., zákona Národnej rady Slovenskej republiky č. 123/1996 Z. z., zákona Národnej rady Slovenskej republiky č. 164/1996 Z. z., zákona Národnej rady Slovenskej republiky č. 222/1996 Z. z., zákona Národnej rady Slovenskej republiky č. 289/1996 Z. z., zákona Národnej rady Slovenskej republiky č. 290/1996 Z. z., zákona č. 288/1997 Z. z., zákona č. 379/1997 Z. z., zákona č. 70/1998 Z. z., zákona č. 76/1998 Z. z., zákona č. 126/1998 Z. z., zákona č. 129/1998 Z. z., zákona č. 140/1998 Z. z., zákona č. 143/1998 Z. z., zákona č. 144/1998 Z. z., zákona č. 161/1998 Z. z., zákona č. 178/1998 Z. z., zákona č. 179/1998 Z. z., zákona č. 194/1998 Z. z., zákona č. 263/1999 Z. z., zákona č. 264/1999 Z. z., zákona č. 119/2000 Z. z., zákona č. 142/2000 Z. z., zákona č. 236/2000 Z. z., zákona č. 238/2000 Z. z., zákona č. 268/2000 Z. z., zákona č. 338/2000 Z. z., zákona č. 223/2001 Z. z., zákona č. 279/2001 Z. z., zákona č. 488/2001 Z. z., zákona č. 554/2001 Z. z., zákona č. 261/2002 Z. z., zákona č. 284/2002 Z. z., zákona č. 506/2002 Z. z., zákona č. 190/2003 Z. z., zákona č. 219/2003 Z. z., zákona č. 245/2003 Z. z., zákona č. 423/2003 Z. z., zákona č. 515/2003 Z. z., zákona č. 586/2003 Z. z., zákona č. 602/2003 Z. z., zákona č. 347/2004 Z. z., zákona č. 350/2004 Z. z., zákona č. 365/2004 Z. z., zákona č. 420/2004 Z. z., zákona č. 533/2004 Z. z., zákona č. 544/2004 Z. z., zákona č. 578/2004 Z. z., zákona č. 624/2004 Z. z., zákona č. 650/2004 Z. z., zákona č. 656/2004 Z. z., zákona č. 725/2004 Z. z., zákona č. 8/2005 Z. z., zákona č. 93/2005 Z. z., zákona č. 331/2005 Z. z., zákona č. 340/2005 Z. z., zákona č. 351/2005 Z. z., zákona č. 470/2005 Z. z., zákona č. 473/2005 Z. z., zákona č. 491/2005 Z. z., zákona č. 555/2005 Z. z., zákona č. 567/2005 Z. z., zákona č. 124/2006 Z. z., zákona č. 126/2006 Z. z., zákona č. 17/2007 Z. z., zákona č. 99/2007 Z. z., zákona č. 193/2007 Z. z., zákona č. 218/2007 Z. z., zákona č. 358/2007 Z. z.,  zákona č. 577/2007 Z. z., zákona č. 112/2008 Z. z., zákona č. 445/2008 Z. z., zákona č. 448/2008 Z. z. a zákona č. 186/2009 Z. z. sa mení a dopĺňa takto:

1. V § 22 odsek 1  písmeno e) znie:

„e)     osvedčením o čiastočnej kvalifikácii alebo osvedčením o úplnej kvalifikácii podľa osobitného predpisu31c) alebo“.

Poznámka pod čiarou k odkazu 31c znie:

“31c) Zákon č. .../2009 Z. z. o celoživotnom vzdelávaní a o zmene a doplnení niektorých zákonov.“.

2. V § 22 sa vypúšťajú odseky 3 až 6.

3. V § 66m ods. 5 sa vypúšťa písmeno c).

   Doterajšie písmeno d) sa označuje ako písmeno c).

4. Za § 80n sa vkladá § 80o, ktorý vrátane nadpisu znie:

„§80o

Prechodné ustanovenie účinné od 1. januára 2012

Živnostenské oprávnenia, ktoré získali fyzické osoby a právnické osoby na základe osvedčenia o získanom vzdelaní v akreditovanej vzdelávacej ustanovizni a osvedčenia o vykonaní kvalifikačnej skúšky pred skúšobnou komisiou získaného do 31. decembra 2011, zostávajú zachované.“.

5. V prílohe č. 2, skupina 214 – Ostatné sa pripája živnosť por. č. 71, ktorá znie:

„

|  |  |  |  |
| --- | --- | --- | --- |
| 71. | Vykonávanie skúšky na overenie odbornej spôsobilosti | Oprávnenie na vykonávanie skúšky na overenie odbornej spôsobilosti | § 15 až § 18 Zákona č. ............../2009 o celoživotnom vzdelávaní a o zmene a doplnení niektorých zákonov |

“ .“

Navrhované ustanovenia spresňujú živnostenský zákon v súlade s návrhom zákona o celoživotnom vzdelávaní.

Upravuje sa, že vydané osvedčenia podľa § 14 ods. 9 návrhu zákona o celoživotnom vzdelávaní sa označujú za odbornú spôsobilosť na vykonávanie živnosti.

Ďalej je potrebné upraviť v prechodnom ustanovení, že živnostenské oprávnenia vydané podľa doterajšieho zákona č. 386/1997 Z. z. o ďalšom vzdelávaní a o zmene zákona NR SR č. 387/1996 Z.z. o zamestnanosti v znení neskorších predpisov zostávajú zachované.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. Za Čl. III sa vkladá nový Čl. IV, ktorý znie:

„Čl. IV

Zákon č. 126/1998 Z. z. o Slovenskej živnostenskej komore a o zmene a doplnení niektorých zákonov v znení zákona č. 279/2001 Z. z., zákona č. 284/2002 Z. z. a zákona č. 184/2009 Z. z. sa mení takto:

1. V § 3 odsek  4 sa vypúšťajú písmená c) a d)

    Doterajšie písmeno e) sa označuje ako písmeno c).

2. V § 15 ods. 2 sa vypúšťa písmeno i).“.

Doterajší čl. IV sa označuje ako čl. V.

Navrhovaná úprava nadväzuje na vypustenie § 66m ods. 5 písm. c) týkajúcej sa vykonávania kvalifikačnej skúšky pred skúšobnou komisiou menovanou MV SR na návrh Slovenskej živnostenskej komory.

Výbor NR SR pre vzdelanie. mládež, vedu a šport

**Gestorský výbor odporúča schváliť**

1. Čl. IV sa označuje ako Čl. V, ktorý znie:

„Čl. V

Účinnosť

Tento zákon nadobúda účinnosť 1. februára 2010 s výnimkou čl. I § 8 ods. 3 písm. b), § 15  až  20, § 21 ods. 5*,* § 29 ods. 2 a čl. III bodov 1 až 5, a čl. IV, ktoré nadobúdajú účinnosť 1. januára 2012.“.

Ustanovuje sa delená účinnosť zákona.

Výbor NR SR pre vzdelanie. mládež, vedu a šport

**Gestorský výbor odporúča neschváliť**

Gestorský výbor odporúča Národnej rade Slovenskej republiky hlasovaťo návrhoch uvedených v IV. časti tejto spoločnej správy

spoločne o bodoch **1 až 18, 20 a 21** a tieto **schváliť,**

spoločne o bodoch **19 a  22** a  tieto  **neschváliť.**

**V.**

Gestorský výbor na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky vládny návrh zákona o celoživotnom vzdelávaní a o zmene a doplnení niektorých zákonov (tlač 1245) **schváliť v  znení pozmeňujúcich a doplňujúcich návrhov** uvedených v tejto správe.

Predmetná spoločná správa výborov Národnej rady Slovenskej republiky o výsledku prerokovania vládneho návrhu zákona **o celoživotnom vzdelávaní a o zmene a doplnení niektorých zákonov (tlač 1245)** bola schválená uznesením Výboru Národnej rady Slovenskej republiky pre vzdelanie, mládež, vedu a šport (gestorský výbor) z 1. decembra 2009 č. 194.

Týmto uznesením výbor zároveň poveril spoločnú spravodajkyňu **Oľgu Nachtmannovú**, aby na schôdzi Národnej rady Slovenskej republiky informovala o výsledku rokovania výborov, stanovisku a návrhu gestorského výboru a zároveň ju poveril predložiť návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Bratislava december 2009

**Tatiana Rosová v. r.**

predsedníčka

Výboru NR SR pre vzdelanie, mládež, vedu a šport